Suvestinė redakcija nuo 2011-09-29

Įsakymas paskelbtas: Žin. 2009, Nr. 118-5102, i. k. 1092213ISAK002B-377

VALSTYBINĖS KELIŲ TRANSPORTO INSPEKCIJOS

PRIE SUSISIEKIMO MINISTERIJOS VIRŠININKO

Į S A K Y M A S

DĖL TECHNINĖS APŽIŪROS KONTROLIERIŲ SPAUDŲ NAUDOJIMO TVARKOS APRAŠO PATVIRTINIMO

2009 m. rugsėjo 29 d. Nr. 2B-377

Vilnius

Vadovaudamasis Motorinių transporto priemonių ir jų priekabų privalomosios techninės apžiūros atlikimo tvarkos aprašo, patvirtinto Lietuvos Respublikos susisiekimo ministro 2008 m. spalio 24 d. įsakymu Nr. 3-406 (Žin., 2008, Nr. 126-4826; 2009, Nr. 79-3297), 34 punktu:

1. T v i r t i n u Techninės apžiūros kontrolierių spaudų naudojimo tvarkos aprašą (pridedama).

2. P r i p a ž į s t u netekusiu galios Inspekcijos viršininko 2003 m. liepos 24 d. įsakymą Nr. 2B-255 „Dėl techninės apžiūros kontrolierių spaudų gamybos ir naudojimo“.

3. Į p a r e i g o j u Technikos skyrių šį įsakymą nustatyta tvarka teikti skelbti „Valstybės žiniose“ ir Inspekcijos interneto svetainėje.

Inspekcijos viršininkas	Vidmantas Žukauskas

PATVIRTINTA

Valstybinės kelių transporto inspekcijos prie

Susisiekimo ministerijos viršininko

2009 m. rugsėjo 29 d. įsakymu Nr. 377

TECHNINĖS APŽIŪROS KONTROLIERIŲ SPAUDŲ NAUDOJIMO TVARKOS APRAŠAS

I. BENDROSIOS NUOSTATOS

1. Techninės apžiūros kontrolierių spaudų naudojimo tvarkos aprašas (toliau – Aprašas) nustato techninės apžiūros kontrolierių (toliau – kontrolieriai) spaudų apskaitos, naudojimo, saugojimo ir sunaikinimo reikalavimus.

2. Aprašo reikalavimai privalomi visoms techninės apžiūros įmonėms (toliau – įmonės), jų vadovams ir kontrolieriams.

3. Kontrolierių spaudų apskaitą ir naudojimą kontroliuoja Valstybinė kelių transporto inspekcija prie Susisiekimo ministerijos (toliau – Inspekcija).

II. KONTROLIERIŲ SPAUDŲ GAMYBA

4. Kontrolierius spaudais aprūpina įmonės, kuriose jie dirba.

5. Kontrolierių spaudai turi būti gaminami gamintojo, turinčio licenciją užsiimti antspaudų ir spaudų gamyba.

6. Kontrolierių spaudų numeriai suteikiami pagal Motorinių transporto priemonių ir jų priekabų privalomosios techninės apžiūros atlikimo tvarkos apraše, patvirtintame Lietuvos Respublikos susisiekimo ministro 2008 m. spalio 24 d. įsakymu Nr. 3-406 (Žin., 2008, Nr. 126-4826), nustatytą tvarką.

7. Kiekvieno kontrolieriaus spaudo eilės numeris turi būti skirtingas. Draudžiama perduoti vieno kontrolieriaus spaudą kitam.

8. Prieš užsakydama kontrolieriaus spaudus, įmonė pateikia Inspekcijai prašymą suteikti kontrolieriaus spaudo numerį.

III. KONTROLIERIAUS SPAUDO APRAŠYMAS

9. Kontrolieriaus spaudą sudaro:

9.1. dvi elipsės (išorinė ir vidinė), tarp kurių yra užrašas „TECHNINĖ APŽIŪRA“, įmonės pavadinimas ir centre esantis spaudo numeris;

9.2. išorinės elipsės ašys yra 20 mm ir 10 mm, vidinės – 15 mm ir 5 mm;

9.3. spaudo numerį sudaro triženklis arba keturženklis skaičius; triženklio skaičiaus pirmas skaičius, o keturženklio – pirmas arba pirmi du skaičiai nurodo įmonei Inspekcijos suteiktą numerį, kiti skaičiai – eilės numerį.

10. Kontrolieriaus spaudo pavyzdys pateiktas Motorinių transporto priemonių ir jų priekabų privalomosios techninės apžiūros atlikimo tvarkos aprašo, patvirtinto Lietuvos Respublikos susisiekimo ministro 2008 m. spalio 24 d. įsakymu Nr. 3-406, priede.

11. Užrašo „TECHNINĖ APŽIŪRA“ ir įmonės pavadinimo raidžių aukštis – 1,5 mm, numerio skaitmenų aukštis – 3,0 mm.

IV. KONTROLIERIŲ SPAUDŲ APSKAITA, NAUDOJIMAS, SAUGOJIMAS IR SUNAIKINIMAS

12. Išduotų kontrolierių spaudų apskaita tvarkoma žurnale. Kiekvienam spaudui skiriamas atskiras žurnalo lapas. Jame nurodomas spaudo numeris, jo išdavimo data, kontrolieriaus, kuriam išduotas spaudas, vardas, pavardė ir parašas, spaudo grąžinimo, sunaikinimo data ir sunaikinimo akto numeris arba praradimo data.

13. Kontrolierių spaudus išduoda, priima ir jų apskaitos žurnalą pildo įmonės vadovo paskirti asmenys, kurie prie kiekvieno žurnale atlikto įrašo apie spaudo išdavimą, priėmimą, sunaikinimą ar praradimą nurodo savo vardą, pavardę, datą ir pasirašo.

14. Spaudai išduodami tik įmonėje dirbantiems ir kontrolieriaus pažymėjimą turintiems kontrolieriams.

15. Jei kontrolieriaus darbo vietoje nėra, spaudas turi būti patikimai saugomas įmonėje (stotyje) nustatytoje vietoje.

16. Kontrolierius, su kuriuo nutraukiama darbo sutartis, spaudą grąžina įmonei ne vėliau kaip kitą darbo dieną po sutarties nutraukimo. Jo spaudas įmonėje gali būti saugomas ne ilgiau kaip dvejus metus, o praėjus šiam laikotarpiui yra sunaikinamas.

17. Kontrolieriui ar įmonei praradus spaudą, įmonė apie tai nedelsdama informuoja Inspekciją. Prarasto spaudo numeris pakartotinai neišduodamas.

18. Kontrolierių spaudai, kurie pakartotinai negali būti išduoti, sunaikinami. Juos sunaikina įmonės vadovo sudaryta komisija iš ne mažiau kaip trijų asmenų. Apie spaudų sunaikinimą surašomas aktas, kurį savo parašais patvirtina šios komisijos nariai ir įmonės vadovas.

19. Kontrolierių spaudų registracijos žurnalai ir sunaikinimo aktai saugomi pagal teisės aktuose nustatytą tvarką.

20. Kontrolieriai naudoja spaudus pildydami techninės apžiūros rezultatų kortelę (ataskaitą).

21. Spaudais daromos žymos turi būti raudonos spalvos.

V. BAIGIAMOSIOS NUOSTATOS

22. Įmonės, Inspekcijai pareikalavus, privalo teikti informaciją apie:

22.1. kiekvieną išduotą spaudą, nurodant jo numerį ir kontrolieriaus vardą, pavardę;

22.2. grąžintą (negrąžintą) spaudą, kai su kontrolieriumi nutraukiama darbo sutartis;

22.3. prarastą ar sunaikintą spaudą (sunaikinus spaudą papildomai pateikiama sunaikinimo akto kopija).

23. Įmonės, kurios nutraukia savo veiklą arba kurioms panaikinamas leidimas, suteikiantis teisę atlikti privalomąją techninę apžiūrą, sunaikina visus spaudus dalyvaujant Inspekcijos atstovui.

24. Įmonės, kurioms sustabdomas leidimo, suteikiančio teisę atlikti privalomąją techninę apžiūrą, galiojimas, visus spaudus iki leidimo galiojimo atnaujinimo privalo saugoti įmonėje.

25. Kontrolieriui neturint, praradus ar kitaip netekus spaudo draudžiama atlikti privalomąją techninę apžiūrą.

26. Asmenys, pažeidę šio Aprašo nuostatas, atsako pagal Lietuvos Respublikos įstatymuose nustatytą tvarką.

27. Inspekcija pagal savo kompetenciją konsultuoja ūkio subjektus dėl šio Aprašo taikymo ir teikia jiems metodinę pagalbą. Konsultacijos ir metodinė pagalba teikiama Ūkio subjektų konsultavimo Valstybinėje kelių transporto inspekcijoje prie Susisiekimo ministerijos tvarkos aprašo, patvirtinto Valstybinės kelių transporto inspekcijos prie Susisiekimo ministerijos viršininko 2010 m. gruodžio 22 d. įsakymu Nr. 2B-556 (Informaciniai pranešimai, 2010, Nr. 99-1174), nustatyta tvarka.

Papildyta punktu:

Nr. 2B-343, 2011-09-16, Žin., 2011, Nr. 117-5531 (2011-09-28), i. k. 1112213ISAK002B-343

_________________

Pakeitimai:

1.

Valstybinė kelių transporto inspekcija prie Lietuvos Respublikos susisiekimo ministerijos, Įsakymas

Nr. 2B-343, 2011-09-16, Žin., 2011, Nr. 117-5531 (2011-09-28), i. k. 1112213ISAK002B-343

Dėl Valstybinės kelių transporto inspekcijos prie Susisiekimo ministerijos viršininko 2009 m. rugsėjo 29 d. įsakymo Nr. 2B-377 "Dėl Techninės apžiūros kontrolierių spaudų naudojimo tvarkos aprašo patvirtinimo" pakeitimo